የብአዴን 35ኛ ዓመት የምስረታ በዓል ሲከበር በክልሉ የተጀመረውን የህዳሴ ጉዞ ለማፋጠን ርብርብ ይደረጋል-የአማራ ክልል ርዕሰ መስተዳድር
የብአዴን 35ኛ ዓመት የምስረታ በዓል የሚከበረው በክልሉና መላው አገሪቱ የተጀመረውን የጸረ ድህነት ትግል በማጠናከርና ስኬማታውን የህዳሴ ጉዞ ለማፋጠን የተገባውን ቃል ኪዳን በማደስ መሆኑን የአማራ ብሔራዊ ክልላዊ መንግስት ርዕሰ መስተዳድርና የብአዴን ምክትል ሊቀ መንበር አቶ ገዱ አንዳርጋቸው ለዋኢማ ገልጸዋል፡፡ህዳር 11 ቀን 1973 ዓ.ም በ35 ወንዶችና በ2 ሴት ታጋዮች በበለሳ አካባቢ የተመሰረተው የያነው ኢህዴን የዛሬው ብአዴን እንደሆነ ያወሱት አቶ ገዱ፣ድርጅቱ በአሁኑ ወቅት ብዙ ሚሊዮኖችን የትግሉ ባለቤት በማድረግ ለህዝቦች የላቀ ተሳታፊነትና ተጠቃሚነት እየሠራ ይገኛል ብለዋል፡፡ርዕሰ መስተዳድሩ እንደ ገለጹት፣ኢህዴን/ብአዴን የህዝቡን የትግል መንፈስ ያደበዘዘውንና የአፈና ስርዓት ሲያራምድ የነበረውን  ኢህአፓን፤ ‹‹ጨምለተኝነትም ያልፋል፤ትግልም ይቻላል›› በሚል መፈክር ታግሏል፡፡ በንፁሃኑ የክልሉና የኢትዮጵያ ህዝቦች ላይ የደረሰውን ግፍና በደል አገዛዝ የታገሉት የብአዴን የቁርጥ ቀን ልጆች ለዛሬዋ የኢትዮጵያ ህዳሴ ታሪክ የሚዘክራቸውን አሻራ አኑረዋል በማለት ተናግረዋል አቶ ገዱ አንዳርጋቸው ፡፡የድርጅቱ አባላትና ደጋፊዎች አምባገነናዊውን የደርግ ሥርዓት ታግለው በማሸነፍ ሃገርን  ነፃ ማዉጣት ችለዋል ያሉት አቶ ገዱ፣ በወቅቱ ታሪክ የሠሩት ጀግኖች ያሳኩትን አገራዊ ተልዕኮን የአሁኑ ትውልድ ወቅቱ በሚጠይቀው የፀረ ድህነት ትግል ማጠናከር እንዳለበት መልዕክት አስተላልፈዋል፡፡የብአዴን ዋናው የስኬት ሚስጥር ምልዓተ ህዝቡን የትግሉ ባለቤት ማድረጉና ሌሎች እንደ ኦህዴድና ደኢህዴን ያሉ ዴሞክራሲያዊ ድርጅቶችን ለጋራ ዓላማ ማሳተፉ ነው ያሉት አቶ ገዱ፣ የፊታችን ህዳር 11 ቀን የሚከበረው የብአዴን 35ኛው ዓመት  የምስረታ በዓል ከ1983 ዓ.ም ጀምሮ በክልሉ የተመዘገቡ የግብርናና ተፈጥሮ ሃብት ልማት፣የትምህርት፣የጤናና ሌሎች ማህበራዊ ልማቶች ስኬት የበለጠ አጠናክሮ በማስቀጠል ነው ብለዋል፡፡ሁሉም የኢትዮጵያ  ብሔሮች፣ ብሔረሰቦችና ህዝቦች ከኢህዴን/ብአዴን ጋር በትጥቅ ትግሉ ወቅት ተዋድቀዋል ያሉት አቶ ገዱ፣ የህዳሴው ጉዞን የበለጠ ለማፋጠን ኪራይ ሰብሳቢነትና የመልካም አስተዳደር ችግሮችን መላ ህዝቡ እንደወትሮው ሁሉ ከድርጅቱ ጎን  በመሆን በፅናት መታገል እንደሚገባው ተናግረዋል፡፡የምስረታ በዓሉ ሲከበር ባለፉት 5 ዓመታት በመጀመሪያው የዕድገትና ትራንስፎርሜሽን ዕቅድ  ዘመን የተሳኩ መልካም ተሞክሮዎችን በማጎልበት፣የታዩ ክፍተቶችን ለማስተካከል በጋራ በመምከር እና የድርጅቱን የትግል ታሪክ ለቀጣይ ትውልድ እንዲተላለፍ በማድረግ መሆኑን አቶ ገዱ  አመልክተዋል፡፡